Pedeeteedapꞌeda,
tai pëijida Italiadee.
Pablo awaraa presoorã ome bɨjida soldaorã poro juade,
Julio apatapꞌedaa.
Mãgɨ́ baji soldaorã batallonde tꞌɨ̃jarapatapꞌedaa Reyrã Poro Waibɨadeerã.
Bataujida Adramitio pꞌuurudepema barcode,
mãgɨ́ wãitꞌee pada perã Ásia eujãdee,
pꞌusa ide pꞌuuru bee chaa.
Tai ome ichiaba nipaji Aristarco,
Tesalónica pꞌuurudepema.
Mãgɨ́ pꞌuuru Macedonia eujãde bɨ.
Tai uchiadapꞌedaa norema Sidón pꞌuurude wiibainajida.
Mama soldaorã poro Juliopa Pablo chupɨria kꞌawaapꞌeda,
ichiakꞌau chi kꞌõpꞌãyoorãmaa pꞌasiapiji,
ãrapa iru akꞌɨdamerã mãikꞌaapa kꞌaripadamerã.
Waya bataudakꞌãri,
uchiajida Sidón pꞌuurudeepa.
Mata Chipre isla ãpɨte wãyaajida,
taimaa nãu pꞌua nɨ̃bada perã.
Pꞌusa jãde wãyaajida Cilicia mãikꞌaapa Panfilia eujã kꞌĩrapite.
Mata panajida Mira pꞌuurude.
Mãgɨ́ pꞌuuru Licia eujãde bɨ.
Mama soldaorã poropa unuji barco Alejandría pꞌuurudepema wãru Italiadee.
Mapa tai jõma ma barcode bataupiji.
Mãgá wãjida tai wãdapꞌedaa ode.
Mamĩda nãu golpe pꞌua nɨ̃bada perã,
taarãjida piakꞌãa wãdapa.
Mata panajida Cnido pꞌuuru kꞌĩrapite.
Atꞌãri nãu taimaa pꞌua nɨ̃bada perã,
Creta isla ãpɨte wãdade wãyaajida punto Salmona kꞌĩrapite.
Mãgá isla kꞌaitꞌa piakꞌãa wãdapa,
tꞌĩujida Buenos Puertos bahiade.
Mãgɨ́ Lasea pꞌuuru kꞌaitꞌa baji.
Maapai judiorã fiesta nekꞌodakꞌaa ewari wãyaa baji.
Ewari chokꞌara atuadai baji nãu kꞌaurepa.
Maperã kꞌachia baji pꞌusa jãde wãyaadaitꞌee,
pꞌusa tꞌojara paitꞌee nɨ̃bada perã.
Mapa Pablopa ũraaji:
—Kꞌõpꞌãyoorã,
ɨ̃raweda uchiaruta pɨrã namãikꞌaapa,
kꞌachia wãdaitꞌeeda aji.
Netꞌaa,
barco mãikꞌaapa eperãarã paara atuadariita unu bɨda aji.
Mamĩda ma soldaorã poropa Pablo pedee ũri kꞌinia–e paji.
Ma kꞌãyaara barco chipari pedee mãikꞌaapa barco pꞌerapari pedeeta ũriji.
Ãchi panadapꞌedaamãi pia–e bada perã pꞌusa tꞌojara wãyaaitꞌee,
perá jõmaarãpa kꞌĩsiajida wãyaanadaitꞌee Fenice pꞌuurude.
Mãgɨ́ puerto baji Creta islade.
Mãgɨdeepa unupachi noroeste mãikꞌaapa suroeste.
Ewari aba baarekꞌaapa nãu pꞌua nɨ̃beeji.
Mapa ancla jira atajida mãikꞌaapa uchiajida,
ãchia kꞌĩsia pꞌanadapꞌedaakꞌa.
Isla kꞌaitꞌa wãjida tokꞌesaa wãdaamaapa.
Mamĩda taarã–e nɨde nãumia golpe pꞌuaji barcomaa,
nokꞌooreepa mãikꞌaapa akꞌõrejĩru uchiapari eereepa.
Mapa barco tꞌɨmɨ́ atadachi.
Chi pꞌerapataarãpa pꞌoyaa kꞌĩrapa nãumaa bɨda–e paji.
Maperã ichiakꞌau nãumaa ateepijida.
Mãgá wãdapa Cauda isla ãpɨte wãyaajida.
Mãpai waa nãu golpe pꞌua–e pakꞌãri,
barco ãtauwaare japa jɨ̃ ateedapꞌedaa,
ɨtꞌɨ́ barcode jidiu atajida ãripiamaapa.
Mãgɨ́ japa ɨtꞌɨ́ jira atadapꞌeda,
barcode mimiapataarãpa barco ekꞌari pꞌɨrrabai jɨ̃ nɨ̃bɨjida jɨ̃kꞌarapa,
barco tꞌoopꞌepiamaapa.
Ma awara waawee pꞌanajida,
pꞌoonɨ pꞌananadai jĩakꞌaapa pꞌusa jãde ipu tꞌɨ̃jarapatapꞌedaa Sirte ɨ̃rɨ.
Maperã chi vela pɨratꞌaajida.
Maapꞌeda,
ichiakꞌau nãumaa ateepijida.
Aɨ norema atꞌãri pꞌusa waapɨara tꞌo nɨ̃bada perã nãumiapa,
barcode mimiapataarãpa netꞌaa nɨ̃bada batꞌamaa pꞌaneejida.
Aɨ norema kꞌãima õpeemaa ma nãumia pꞌua nɨ̃bɨde,
vela,
jɨ̃kꞌara,
pakꞌuru paara toidaa ãchi juadoopa batꞌamaadachida.
Kꞌãima chokꞌara akꞌõrejĩru mãikꞌaapa lucero unuda–e paji,
eu kꞌachia nɨ̃bada perã.
Mapa kꞌĩsia pꞌanajida tai kꞌiniidaitꞌee.
Barco pidaarã jua araadakꞌaa paji nekꞌodaitꞌee pida,
audú mimia pꞌanadapꞌedaa perã.
Mapa Pablo bainɨ̃ beepꞌeda ãchi esajĩakꞌa,
jõmaarãmaa mãgaji:
—Kꞌõpꞌãyoorã,
mɨa jarajida aji,
uchiada–e paitꞌee Creta isladeepa.
Mɨ pedee ũridapꞌedaa paara,
nãga pꞌasada–e pakꞌaji.
Netꞌaa chokꞌara ãridai wã mãikꞌaapa atuadai wã.
Mamĩda kꞌĩsia pꞌuanáatɨ.
Tachi nama pꞌanɨɨrãdepema apida piuda–e.
Mamĩda tachi barco atuadaitꞌee.
Mɨa mãga kꞌawa bɨ Tachi Akꞌõrepa mɨmaa jarada perã ichi ángel itꞌaideepa.
Mãga ooji mɨ ichide ijãapari perã mãikꞌaapa ichia oopi kꞌinia bɨkꞌa oopari perã.
Pꞌãrikꞌua mɨmaa ichi ángel pëiji.
Mãgɨpa mɨmaa mãgaji:
“Pablo,
pꞌeranaapáde aji,
ichita pɨ César kꞌĩrapite wãitꞌee perã.
Tachi Akꞌõre tꞌãri pia bairã,
ũriji pɨa chupɨria iidida na barcode pꞌanɨɨrã pari.
Mapa maarepida piuda–eda” aji.
Maperã kꞌõpꞌãyoorã,
kꞌĩsia pꞌuanáatɨ mɨa ijãa bairã Tachi Akꞌõrepa jaradakꞌa uchiaitꞌee.
Pꞌusapa isla bɨmaa tachi jira batꞌakꞌooitꞌeeda aji.
Mãgá wãdapa kꞌãima catorcemaa tai pꞌanajida Adriático pꞌusa jãde.
Ma ewate pꞌãrikꞌua esapɨte barco pꞌerapataarãpa kꞌĩsiajida eujã kꞌaitꞌa pa pꞌanɨ.
Mapa chaajida chi nãpɨa.
Chaadakꞌãri,
juachama veinte baji chi nãpɨa.
Ma waapai waya chaadakꞌãri,
juachama quince baji.
Barcode mimiapataarãpa mãu ɨ̃rɨ pꞌoonɨ pꞌananadai jĩakꞌaapa,
barco ãtauwaare ancla kꞌĩmari tꞌaakꞌoojida.
Maapꞌeda ɨtꞌaa tꞌɨ̃jida Tachi Akꞌõrepa isapai ewaripimerã.
Mamĩda kꞌĩsia atajida barcodeepa jirabododaitꞌee.
Mapa japa jira atajida mãikꞌaapa toidaa batꞌatꞌaajida,
seewata kꞌɨ̃maapema ancla toidú batꞌarutakꞌa.
Mamĩda Pablopa mãga kꞌawaakꞌãri,
mãgaji soldaorã poromaa mãikꞌaapa chi soldaorãmaa:
—Jã eperãarã barcode pꞌaneeda–e pɨrã,
parã nãikꞌaapa chokꞌai uchiada–eda aji.
Mapa soldaorã japa jɨ̃kꞌara tꞌɨɨtꞌaajida mãikꞌaapa toidú batꞌatꞌaajida,
eperã wẽe.
Tapꞌeda pa wãkꞌãri,
Pablopa jaraji nekꞌodamerã.
—Tomia omé paruta pia nekꞌoda–ee,
kꞌĩsia jõnɨpa.
Mapa nekꞌótɨ ma–ãri pida,
juatau paraadamerã.
Mamĩda kꞌĩsia pꞌuanáatɨ,
apida piuda–e paitꞌee perã.
Mãga jarapꞌeda,
Pablopa pan ichi juade atapꞌeda,
jõmaarã taide Tachi Akꞌõremaa ɨtꞌaa tꞌɨ̃ji mãikꞌaapa ma pan tꞌookꞌoopꞌeda,
kꞌoji.
Mãpai ma jõma barcode nipadapꞌedaarãpa mãga unudakꞌãri,
aukꞌa kꞌojida.
Tai ma barcode wãdapꞌedaarã doscientos setenta y seis paji.
Jõmaweda nekꞌodapꞌeda,
bi jãwaadaidakꞌãri,
barcode atee wãdapꞌedaa trigo toidú batꞌakꞌoojida barco wẽsaatɨmerã.
Ewarikꞌãri,
barco pidaarãpa ma eujã kꞌawada–e paji mĩda,
unujida ipu i joobai nɨ̃bɨ.
Mapa kꞌĩsiajida barco ipude pꞌoo atadaitꞌee.
Mãpai ancla jɨ̃ bada jõmaweda tꞌɨɨkꞌoodapꞌeda,
toida atabaibeejida.
Ichiaba chi timón jɨ̃ nɨ̃bada ẽratꞌaajida mãikꞌaapa chi vela kꞌɨ̃maapema bainɨ̃ bɨjida.
Mãpai barco to idee sɨrrɨa nɨ̃beeji.
Mamĩda barco pꞌoo nɨ̃banaji ipu atꞌãri pꞌoo–ee badamãi.
Barco kꞌɨ̃ pia pꞌoo nɨ̃beeji ipude,
pꞌoyaa ãyaa mimikꞌa–ee.
Mãpai chi tru tꞌodoochookꞌoodachi pꞌusapa.
Aramata soldaorãpa kꞌĩsiajida presoorã jõma peekꞌoodaitꞌee,
ipudee mirudaridai jĩakꞌaapa kꞌui wãdapa.
Mamĩda ãchi poropa mãga oopi–e paji,
Pablo peepiamaa bada perã.
Ma kꞌãyaara jaraji chi kꞌui kꞌawaa beerã toidú jĩchoodamerã,
mãgá to idee naapɨara panadamerã.
Jõdee jaraji chi kꞌui atua beerã tabla ɨ̃rɨ maa–e pɨrã barco pakꞌuru pite ɨ̃rɨ wãdamerã.
Mãgá tai jõma pia to ide panajida.
Tai jõma ipude panadakꞌãri,
kꞌawaajida ma isla tꞌɨ̃jarapata Malta.
Ariipema eperãarãpa tai pia akꞌɨjida.
Kꞌoi che nɨ̃bada perã mãikꞌaapa jĩsua nɨ̃bada perã,
tꞌɨpɨtau oro jira bɨjida.
Maapꞌeda taimaa jarajida tꞌɨpɨtau ikꞌaawa kꞌara pꞌai chedamerã.
Pablopa tꞌɨpɨ jua pꞌũasaa pꞌe atapꞌeda,
tꞌɨpɨtaude oromaa baji.
Mãga nɨde tꞌɨpɨ wãsiapa taama uchiadaipꞌeda,
Pablo juade kꞌaa jira ba cheji.
Mãga unudakꞌãri,
ma isladepema eperãarãpa ãchi pitapai mãgajida:
—¿Na eperã chĩara peepari–ekꞌã?
ajida.
Pꞌusa jãdeepa uchiaji mĩda,
tachi eperãarãpa oopata akꞌɨparipa chokꞌai bapi–e pajida ajida.
Mãga jarajida Pablo piudariitꞌee jĩakꞌaapa.
Mamĩda Pablopa taama tꞌɨpɨtaude jĩapꞌetꞌaaji mãikꞌaapa kꞌãiwee beeji.
Jõmaarãpa nɨ jõnapachida sãapaita Pablo jua oorodarii maa–e pɨrã piudarii.
Mamĩda maarepida mãga pꞌasa–e pakꞌãri,
kꞌĩsia awara kꞌĩsiadachida.
Jarajida Pablo akꞌõre waibɨakꞌa.
Tai pꞌanadapꞌedaa kꞌaitꞌa baji ma isladepemaarã poro waibɨa eujã.
Mãgɨ́ poro waibɨa tꞌɨ̃jarapachida Publio.
Mãgɨpa tai pia akꞌɨji ichi tede kꞌãima õpee.
Tai mama pꞌanɨde Publio akꞌõre kꞌayaa baji kꞌɨamiapa mãikꞌaapa amipa.
Mapa Pablopa akꞌɨnakꞌãri,
ɨtꞌaa tꞌɨ̃ji mãikꞌaapa ichi jua bɨji ma kꞌayaa bada ɨ̃rɨ.
Mãgá jɨpa beeji.
Mãga kꞌawaadakꞌãri,
ma isladepemaarãpa ãchi kꞌayaa beerã pꞌe ateejida mãikꞌaapa Pablopa jõma jɨpakꞌooji.
Mãgá jɨpa pꞌaneedapꞌedaa perã,
mãpema eperãarãpa tai pia akꞌɨjida mãikꞌaapa ne–inaa tee chejida tai–itꞌee.
Ichiaba mamãikꞌaapa barcode uchiadakꞌãri,
netꞌaa jõmaata taimaa teejida ateedamerã.